Page:Ludus Coventriae (1841).djvu/41

 Here is alle thinge that the xulde plese, Alle redy made onto thin ese, Ete not this frute ne me dysplese, ffor than thou deyst, thou skapyst nowth.

Now have I made alle thynge of nowth, Hevyn and erthe, foulle and best:— To alle thynge that myn hand hath wrowth, I graunt myn blyssyng that evyr xal lest; My wey to hefne is redy sowth, Of werkyng I wole the vij.^{te} day rest, And alle my creatures that be abowth, My blyssyng ȝe have both est and west. Of werkyng the vij.^{te} day ȝe sees; And alle tho that sees of laboryng here, The vij^{te}. day withowtyn dwere, And wurchyp me in good manere, Thei xal in hefne have endles pes.

Adam go forthe and be prynce in place, ffor to hefne I sped my way; Thi wyttys wel loke thou chase, And gostly governe the, as I say.